**O B R A Z L O Ž E N J E**

**Prijedloga odluke o Stipendiji Grada Zagreba za učenike i studente za izvrsnost**

**I. PRAVNI TEMELJ ZA DONOŠENJE ODLUKE**

Pravni temelj za donošenje Odluke o Stipendiji Grada Zagreba za učenike i studente za izvrsnost je članak 41. točka 2. Statuta Grada Zagreba (Službeni glasnik Grada Zagreba 23/16,2/18, 23/18, 3/20, 3/21, 11/21-pročišćeni tekst i 16/22), koji propisuje da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada Zagreba.

**II. OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Odlukom o Stipendiji Grada Zagreba za učenike i studente za izvrsnost (Službeni glasnik Grada Zagreba 26/21 i 25/22 u daljnjem tekstu: Odluka) uređeni su uvjeti, postupak i kriteriji za dodjelu Stipendije Grada Zagreba za izvrsnost učenicima srednjih škola, studentima sveučilišnih preddiplomskih, diplomskih i integriranih studija, kratkih stručnih studija, preddiplomskih stručnih studija i specijalističkih diplomskih stručnih studija te prava i obveze Korisnika Stipendije.

Odluka o Stipendiji Grada Zagreba za učenike i studente za izvrsnost predlaže se zbog toga što je dosadašnja primjena Odluke u praksi ukazala na potrebu dopuna odnosno izmjena pojedinih odredbi s ciljem da primjena Odluke bude učinkovitija.

Prijedlogom odluke provodi se usklađenje iznosa Stipendije sa Zakonom o uvođenju eura kao službene valute u Republici Hrvatskoj (Narodne novine 57/22 i 88/22) te se predlaže da Stipendija za učenike iznosi 360,00 eura, a za studente 500,00 eura.

Ispiti u obaveznom dijelu državne mature mogu se polagati na jednoj od dviju razina i to: višoj i osnovnoj. S obzirom na to da je razlika između osnovne i više razine vrlo velika (osim hrvatskoga jezika), predlaže se da se za stipendiju za izvrsnost studentima koji su prvi put upisali prvu godinu studija, kao jedan od uvjeta, utvrdi da ostvarili prosjek ocjena najmanje 4,0 iz obveznih predmeta više razine državne mature.

Minimalan broj bodova za upis u višu nastavnu godinu je, ovisno o studiju, 50 ECTS bodova. S obzirom na to da se radi o Stipendiji za izvrsnost, ocjenjuje se da bi bilo opravdano taj broj, kao minimalni broj ostvarenih ECTS bodova u prethodnoj akademskoj godini, utvrditi kao uvjet za sudjelovanje na natječaju za dodjelu Stipendije studentima ostalih godina.

Zakon o visokom obrazovanju i znanstvenoj djelatnosti člankom 78. propisuje da pravo na državnu stipendiju ima student koji studira u redovitom statusu i koji nije u radnom odnosu niti obavlja samostalnu djelatnost obrta ili drugog slobodnog zanimanja. Analogno tome, predlaže se urediti uvjete za sudjelovanje na natječaju i korištenje Stipendije Grada Zagreba za izvrsnost na način da student ne može biti u radnom odnosu niti obavljati samostalnu djelatnost obrta ili drugog slobodnog zanimanja prilikom podnošenja prijave na natječaj kao no za vrijeme korištenja Stipendije.

Kako bi se proširio krug osoba koje su zbog svoje stručnosti i znanja kvalificirani za obnašanje funkcije člana Povjerenstva, predlaže se općenitijom formulacijom propisati da se članovi Povjerenstva imenuju iz redova znanstvenih, obrazovnih, stručnih i drugih javnih djelatnika, od kojih je jedan član iz nadležnog gradskog upravnog tijela .

Ove školske godine natječaji su bili raspisani i objavljeni 30. rujna 2022. za učenike i studente koji su prvi put upisali prvu godinu studija, a za studente ostalih godina, 17. listopada 2022. godine. Kako je važećom Odlukom propisano da Gradonačelnik raspisuje i objavljuje natječaj svake godine najkasnije do kraja studenoga, nemali broj potencijalnih kandidata očekivao je natječaj u studenom te im je u međuvremenu istekao rok za podnošenje prijave. Zbog toga se predlaže da se odlukom propiše da Gradonačelnik raspisuje i objavljuje natječaj svake godine najkasnije do kraja rujna za učenike i studente koji su prvi put upisali prvu godinu studija, a za studente ostalih godina do kraja listopada.

Do sada Odlukom nije bilo regulirano pitanje dopune nepotpune dokumentacije pa se u praksi događalo da su prijave kandidata koji su očitom omaškom propustili predati neki od traženih dokaza o ispunjavanju uvjeta, ocijenjene kao nepotpune. Stoga se predlaže da se prijave na natječaj koje ne sadrže sve dokaze o ispunjavanju uvjeta, mogu dopuniti u roku od 8 dana od primitka poziva za dopunu dokumentacije.

Kako bi se dodatno pojasnilo koja se međunarodna i svjetska natjecanja učenicima boduju, predlaže se da se utvrdi da se pod međunarodnim i svjetskim natjecanjem podrazumijeva natjecanje kojem je prethodila selekcija natjecatelja na državnom natjecanju, a kojem je prethodila selekcija natjecatelja na županijskom natjecanju. Osim toga, u nekim disciplinama učenika strukovnih škola broj učenika je isti ili manji od kvote za državna natjecanja, pa se pobjednik školskog natjecanja izravno plasira na državno natjecanje. Znači, u tim disciplinama se ne održava županijsko natjecanje koje je kao izlučno natjecanje, prema dosadašnjoj odredbi, uvjet za bodovanje državnog natjecanja. Zbog toga se

predlaže se da se utvrdi iznimka te da se učenicima strukovnih škola boduju državna natjecanja kojima je školsko izlučno natjecanje.

Također se predlaže da učenik dobiva jedan bod ako je redovan učenik još jedne škole ili student nekog visokog učilišta s ostvarenih najmanje 40 ECTS bodova, kako se ne bi dogodilo da učenik ostvari bod za tek upisani studij bez stečenog ijednog ECTS boda.

Prema važećoj odredbi, uspjeh u školovanju za studente prve godine studija boduje se brojem bodova jednakim zbroju prosječne ocjene završnog razreda srednje škole i prosječne ocjene ostvarene iz obveznih predmeta na državnoj maturi zaokruženom na dvije decimale. S obzirom na to da je na osnovnoj razini lakše ostvariti bolju ocjenu te su do sada učenici koji su predmete polagali na osnovnoj razini bili u prednosti pred učenicima koji su predmete polagali na višoj razini, a uzimajući u obzir da se radi o stipendiji za izvrsnost, predlaže se da se za bodovanje studenata prve godine u obzir uzima samo viša razina iz obveznih predmeta državne mature.

Jedan od faktora za bodovanje uspjeha u školovanju studenata ostalih godina je prosječna ocjena svih studenata prethodne godine studijskog programa. Ova formulacija je u praksi dovodila do različitih tumačenja, pa se predlaže da se dodatno pojasni da se podatak odnosi na prosjek generacije.

Osim toga, novim načinom izračunavanja broja bodova za uspjeh u studiju koji je utvrđen zadnjim izmjenama, neznatan broj stipendista ostvarilo je malo više od 20 bodova i to mahom na studijima na kojima studenti teško mogu ostvariti bodove za izvannastavna postignuća. Kako je to jedini kriterij po kojem ovi studenti mogu ostvariti bodove, predlaže se neograničavanje broja od 20 bodova temeljem uspjeha u studiju.

U dosadašnjoj primjeni Odluke, zbog kraćeg trajanja osnovnog umjetničkog obrazovanja, uočeni su slučajevi da učenik trećeg ili višeg razreda npr. gimnazije, ima završeno srednje glazbeno obrazovanje i zanimanje npr. glazbenik klavirist, ali mu bavljenje glazbom nije životno opredjeljenje i ne nastavlja glazbeno obrazovanje na visokom učilištu. Kako takvi učenici ne bi bili onemogućeni u podnošenju prijave na natječaj, pokazalo se potrebnim propisati da, iznimno od odredbe po kojoj kandidati ne mogu ostvariti Stipendiju za stečenu kvalifikaciju na razini srednjoškolskog obrazovanja, Stipendiju mogu ostvariti kandidati koji su kvalifikaciju stekli završetkom srednjoškolskog obrazovanja u umjetničkom području.

Također se predlaže da kandidati ne mogu ostvariti Stipendiju za isti razred, odnosno istu godinu studija za koju im je već bila dodijeljena Stipendija, kako se ne bi dogodilo da kandidat koristi Stipendiju za jednu nastavnu godinu, ne završi ju iz opravdanog razloga i u sljedećoj godini mu opet bude dodijeljena Stipendija za godinu za koju ju je već koristio.

Prema važećoj odredbi Odluke, Korisnik Stipendije ne može istodobno biti korisnik neke druge novčane stipendije financirane javnim sredstvima, ali može koristiti stipendije iz privatnih izvora. Predlaže se propisati da Korisnik Stipendije ne može istodobno koristiti drugu novčanu stipendiju, neovisno o tome iz kojeg je izvora financirana.

Zbog čestih promjena kontakt podataka, predlaže se utvrđivanje obveze Korisnika Stipendije obavještavanja nadležnog gradskog upravnog tijela o svakoj promjeni osobnih i kontakt podataka, prebivališta, ostvarenju prava na stipendiju od drugog stipenditora i svim drugim promjenama koje utječu na korištenje Stipendije i izvršenje ugovora o korištenju Stipendije u roku od 15 dana od nastalih činjenica.

Do sada nije bio propisan rok za zapošljavanje, a to je dovodilo do nedoumica o tome u kojem bi se roku Korisnik Stipendije trebao zaposliti. Predlaže se da se utvrdi rok od jedne godine nakon završetka školovanja i kao dokaz o zapošljavanju dostavi elektronički zapis o radnopravnom statusu ili potvrda o stažu Hrvatskog zavoda za mirovinsko osiguranje, a Korisnik Stipendije prijavljen u evidenciji nezaposlenih osoba Hrvatskog zavoda za zapošljavanje, svoju nezaposlenost dokazuje potvrdom nadležnog zavoda za zapošljavanje.

Također se predlaže da je u slučaju djelomičnog ispunjenja obveze rada na području grada Zagreba, odnosno Republike Hrvatske, Korisnik Stipendije dužan vratiti iznos u razmjernom dijelu neispunjene obveze od primljenog iznosa Stipendije. Prema dosadašnjoj odredbi, Korisnik Stipendije bio je dužan vratiti cijeli iznos primljene Stipendije.

Shodno navedenome, kao i zbog većeg broja izmjena, predlaže se donošenje Odluke o Stipendiji Grada Zagreba za učenike i studente za izvrsnost.

**III. SREDSTVA ZA PROVOĐENJE ODLUKE**

U gradskom proračunu nije potrebno osigurati dodatna sredstva za provođenje predložene odluke.

**IV. OBRAZLOŽENJE ODREDABA PRIJEDLOGA ODLUKE**

**Člankom 1.** utvrđuje se sadržaj odluke i navodi se rodna odredba.

**Člankom 2.** određuje se da je naziv Stipendije: Stipendija grada Zagreba za izvrsnost.

**Člankom 3.** utvrđuje se da se sredstva za Stipendiju osiguravaju se u proračunu Grada Zagreba te da mjesečna stipendija iznosi 360,00 eura neto za učenike i 500,00 eura neto za studente.

**Člankom 4.** propisuje se da broj stipendija za dodjelu utvrđuje svake godine gradonačelnik Grada Zagreba prema sredstvima osiguranim u proračunu Grada Zagreba u omjeru zastupljenosti znanstveno-istraživačkih i umjetničkih studija na Sveučilištu u Zagrebu prema upisnoj kvoti te da se od predviđenog broja stipendija za studente četvrtina stipendija dodjeljuje studentima koji su prvi puta upisali prvu godinu preddiplomskog ili integriranog studija ili kratkog stručnog studija.

**Člankom 5.** propisuje se da pravo sudjelovanja na natječaju za dodjelu Stipendije imaju učenici i studenti koji ispunjavaju sljedeće opće uvjete:

1. UČENICI:
* da su državljani Republike Hrvatske;
* da su redoviti učenici trećeg ili višeg razreda srednje škole u Gradu Zagrebu odnosno Zrakoplovne tehničke škole Rudolfa Perešina u Velikoj Gorici;
* da imaju neprekidno prebivalište u Gradu Zagrebu najmanje jednu godinu prije objave natječaja;
* da su završili prethodne razrede srednje škole s odličnim uspjehom;
* da nisu, osim iz opravdanih razloga, ponavljali razred u srednjoj školi.
1. STUDENTI:
* da su državljani Republike Hrvatske;
* da su redoviti studenti sveučilišnih preddiplomskih, diplomskih i integriranih studija ili redoviti studenti kratkih stručnih studija, preddiplomskih stručnih studija i specijalističkih diplomskih stručnih studija u Gradu Zagrebu ili na nekoj sastavnici Sveučilišta u Zagrebu;
* da imaju prijavljeno prebivalište u Gradu Zagrebu neprekidno najmanje jednu godinu prije objave natječaja;
* za studente prve godine, da su iz obveznih predmeta više razine na državnoj maturi ostvarili ukupan prosjek ocjena najmanje 4,0;
* za studente, koji su u prethodnoj akademskoj godini bili upisani na taj studij ili, ako se radi o diplomskom studiju, na neki od preddiplomskih studija (u daljnjem tekstu: studenti ostalih godina), da su osim iz opravdanih razloga, u prethodnoj akademskoj godiniostvarili najmanje 50 ECTS bodova s ukupnim prosjekom ocjena najmanje 4,0 ili se nalaze u 10 % najuspješnijih studenata na studijskom programu;
* za studente koji su u prethodnoj akademskoj godini upisali mirovanje studija, odnosno, nisu neposredno nakon završenog preddiplomskog studija upisali diplomski studij, da su, osim iz opravdanih razloga ostvarili najmanje 50 ECTS bodova s ukupnim prosjekom ocjena najmanje 4,0 ili se nalaze u 10 % najuspješnijih studenata na studijskom programu u godini koja je prethodila godini upisanog mirovanja studentskih obveza, odnosno u posljednjoj godini u kojoj su bili u statusu redovitog studenta;
* da u akademskoj godini za koju se Stipendija dodjeljuje nisu upisali mirovanje studentskih obveza;
* da nisu u radnom odnosu niti obavljaju samostalnu djelatnost obrta ili drugog slobodnog zanimanja.

**Člankom 6.** propisuje se da se Stipendija dodjeljuje na temelju provedenog natječaja u skladu s Odlukom te da natječaj za dodjelu Stipendije provodi Povjerenstvo za dodjelu Stipendije Grada Zagreba za izvrsnost od sedam članova koji između sebe biraju predsjednika i zamjenika predsjednika, a imenuje ga Gradonačelnik iz redova znanstvenih, obrazovnih, stručnih i drugih javnih djelatnika, od kojih je jedan član iz nadležnog gradskog upravnog tijela.

**Člankom 7.** određuje se da stručne i administrativne poslove za Povjerenstvo obavlja nadležno gradsko upravno tijelo.

**Člankom 8.** utvrđuje se da gradonačelnik raspisuje i objavljuje natječaj svake godine najkasnije do kraja rujna za učenike i studente koji su prvi put upisali prvu godinu studija, a za studente ostalih godina do kraja listopada te da se natječaj objavljuje na internetskoj stranici Grada Zagreba.

**Člankom 9.** određuje se da tekst natječaja sadrži: naziv tijela koje raspisuje natječaj, trajanje natječaja, naziv gradskog upravnog tijela kojemu se prijave podnose, uvjete i kriterije za utvrđivanje liste kandidata za dodjelu Stipendije, popis dokumentacije kojom se dokazuje ispunjavanje uvjeta za dodjelu Stipendije, oznaku školske/akademske godine za koju se Stipendija dodjeljuje, rok u kojem će biti objavljeni rezultati natječaja, iznos i broj Stipendija te prava i obveze korisnika Stipendije.

**Člankom 10.** utvrđuje se da se prijave na natječaj koje ne sadrže dokaze o ispunjavanju uvjeta za sudjelovanje na natječaju, mogu dopuniti u roku od 8 dana od primitka poziva za dopunu dokumentacije.

**Člankom 11.** propisuje se da su kriteriji za utvrđivanje liste kandidata za dodjelu Stipendije učenicima i studentima uspjeh u školovanju, odnosno studiju i izvannastavna i izvanškolska postignuća te da se kriteriji izražavaju bodovima.

**Člankom 12.** propisuje se da se uspjeh u školovanju učenika boduje brojem bodova jednakim dvostrukom iznosu prosječne ocjene prethodnog razreda zaokruženom na dvije decimale.

**Člankom 13.** određuje se da se izvannastavna i izvanškolska postignuća učenika u prethodne dvije školske godine u jednom od nastavnih predmeta u području znanosti, umjetnosti ili sporta boduju na sljedeći način:

a) sudjelovanja na državnim natjecanjima 1 bod;

b) sudjelovanja na međunarodnim natjecanjima 2 boda;

c) druge vrijedne nagrade i priznanja 2 boda;

d) sudjelovanja na svjetskim natjecanjima 3 boda;

e) nagrade na državnim natjecanjima 4 boda;

f) nagrade na međunarodnim natjecanjima 5 bodova;

g) nagrade na svjetskim natjecanjima 6 bodova,

da se pod državnim, međunarodnim i svjetskim natjecanjem iz stavka 1. ovoga članka podrazumijeva se natjecanje kojem je prethodila selekcija natjecatelja na nižim razinama natjecanja (za državno natjecanje to je županijsko natjecanje osim državnog natjecanja učenika strukovnih škola u disciplinama u kojima je školsko izlučno natjecanje, a za međunarodno i svjetsko natjecanje to je državno natjecanje kojem je prethodila selekcija natjecatelja na županijskom natjecanju), a za natjecanja u sportu to su državna i međunarodna prvenstva te da se učeniku koji je sudjelovao na državnom, međunarodnom i svjetskom natjecanju i učeniku koji je osvojio više nagrada na tim natjecanjima u jednom od nastavnih predmeta u području znanosti, umjetnosti ili sporta, boduje se najvrjedniji rezultat, a ako učenik postiže rezultate u više nastavnih predmeta u područjima znanosti, umjetnosti ili sporta, boduje se najvrjedniji rezultat u svakom nastavnom predmetu. Također je određeno da učenik dobiva jedan bod ako je redovan učenik još jedne škole ili student nekog visokog učilišta s ostvarenih najmanje 40 ECTS bodova.

**Člankom 14.** određuje se da se izvannastavna i izvanškolska postignuća učenika u prethodne dvije školske godine u području umjetnosti boduju na sljedeći način:

a) sudjelovanja na državnim profesionalnim umjetničkim manifestacijama 1 bod;

b) sudjelovanja na međunarodnim profesionalnim umjetničkim manifestacijama 2 boda;

c) nagrade na državnim profesionalnim umjetničkim manifestacijama 2 boda;

f) nagrade na međunarodnim profesionalnim umjetničkim manifestacijama 3 boda,

da se pod državnim i međunarodnim umjetničkim manifestacijama smatraju profesionalno žirirani ili kurirani festivali, programi, izložbe, smotre i sl. na kojima je učenik predstavio autorski ili izvođački rad nastao u školskoj, akademskoj ili profesionalnoj produkciji i da se učeniku koji je sudjelovao na državnoj i međunarodnoj profesionalnoj umjetničkoj manifestaciji te učeniku koji je osvojio više nagrada na tim manifestacijama, boduje najvrjedniji rezultat.

**Člankom 15.** propisuje se da Povjerenstvo rangira kandidate za dodjelu Stipendije za učenike na temelju bodova ostvarenih prema uspjehu u školovanju i izvannastavnim i izvanškolskim postignućima učenika u prethodne dvije školske godine u svakom od nastavnih predmeta u području znanosti, umjetnosti ili sporta.

**Člankom 16.** utvrđuje se da se uspjeh u školovanju za studente prve godine studija boduje brojem bodova jednakim zbroju prosječne ocjene završnog razreda srednje škole i prosječne ocjene ostvarene iz obveznih predmeta više razine na državnoj maturi zaokruženom na dvije decimale, a za studente ostalih godina, brojem bodova jednakom umnošku ukupnog broja ostvarenih ECTS bodova u prethodnoj akademskoj godini i prosječne ocjene ostvarene na ispitima položenima u prethodnoj akademskoj godini podijeljeno s prosječnom ocjenom generacije, a dobiveni rezultat se dijeli s brojem 5 i zaokružuje na dvije decimale te da se studentima koji su imali upisano mirovanje studentskih obveza i studentima koji nisu neposredno nakon završenog preddiplomskog studija upisali diplomski studij boduje prema ocjenama postignutim u godini koja je prethodila godini mirovanja studentskih obveza, odnosno posljednjoj godini u kojoj su imali status redovitog studenta.

**Člankom 17.** određuje se da se izvannastavna postignuća studenata prve godine vrednuju sukladno vrednovanju izvannastavnih i izvanškolskih postignuća učenika, a da se izvannastavna postignuća studenata ostalih godina ostvarena u prethodnoj godini boduju na sljedeći način:

1. objavljen rad u znanstvenim i stručnim časopisima, izlaganje na znanstvenoj

ili stručnoj konferenciji, sudjelovanje u znanstvenom ili stručnom projektu 2 boda;

1. nagrada na značajnim natjecanjima 2 boda;

c)vrijedno priznanje 2 boda

te da se studentima ostalih godina koji su imali upisano mirovanje studentskih obveza boduju izvannastavna postignuća ostvarena u godini koja je prethodila godini mirovanja studentskih obveza, a studentima koji nisu neposredno nakon završenog preddiplomskog studija upisali diplomski studij, prema postignućima ostvarenim u zadnjoj godini u kojoj su imali status redovitog studenta i da student dobiva jedan bod ako je za vrijeme studija za koji podnosi prijavu na drugom studiju ostvario najmanje 40 ECTS bodova u prethodnoj akademskoj godini.

**Člankom 18.** utvrđuje se da se izvannastavna postignuća studenata ostalih godina u području umjetnosti ostvarena u prethodnoj godini boduju se na sljedeći način:

a) sudjelovanje na međunarodnoj umjetničkoj manifestaciji 1 bod;

b) nagrada na međunarodnoj umjetničkoj manifestaciji 2 boda;

te da se međunarodnim umjetničkim manifestacijama smatraju profesionalno žirirani ili kurirani festivali, programi, izložbe, smotre i sl. na kojima je student predstavio autorski ili izvođački rad nastao u akademskoj ili profesionalnoj produkciji.

**Člankom 19.** propisuje se da Povjerenstvo rangira kandidate za dodjelu Stipendije za studente prve godine na temelju bodova ostvarenih prema uspjehu u školovanju te izvannastavnim i izvanškolskim postignućima učenika u prethodne dvije školske godine u jednom od nastavnih predmeta u području znanosti, umjetnosti ili sporta, a za studente ostalih godina na temelju bodova ostvarenih prema uspjehu u školovanju i izvannastavnim postignućima u prethodnoj godini studija.

**Člankom 20.** određuje se daprijedloge triju odvojenih lista za dodjelu Stipendije: rang liste za učenike, rang liste za studente prve godine i rang liste za studente ostalih godina utvrđuje Povjerenstvo, a gradonačelnik će, na prijedlog Povjerenstva, povećati broj Stipendija ako dva ili više kandidata kao zadnji na prijedlogu pojedine liste kandidata ostvare jednak broj bodova.

Također se određuje da iz jednog kućanstva Stipendiju mogu ostvariti najviše dva kandidata te da kandidati za dodjelu Stipendije ne mogu ostvariti Stipendiju za isti razred, odnosno istu godinu studija za koju im je već bila dodijeljena Stipendija, kao ni za već stečenu kvalifikaciju na razini srednjoškolskog obrazovanja odnosno na razini studija na koji su upisani. Iznimno Stipendiju mogu ostvariti kandidati koji su kvalifikaciju stekli završetkom srednjoškolskog obrazovanja u umjetničkom području.

**Člankom 21.** određuje se da se Prijedlozi rang lista s popisom kandidata čije su prijave potpune, pravovremene i ispunjavaju uvjete natječaja, ali nisu ostvarili dovoljan broj bodova za uvrštavanje na rang listu, objavljuju na internetskoj stranici Grada Zagreba u roku od 60 dana od dana isteka roka za podnošenje prijava, a objavljuje se i popis podnositelja čije su prijave nepotpune, nepravovremene i koji ne ispunjavaju uvjete natječaja. Svaki kandidat može podnijeti pisani prigovor na prijedlog liste gradonačelniku putem nadležnog gradskog upravnog tijela u roku od 8 dana od dana objavljivanja prijedloga lista kandidata i popisa ostalih podnositelja, a Gradonačelnik o prigovoru odlučuje zaključkom koji je konačan. Ako usvajanjem prigovora kandidat ostvari jednak ili veći broj bodova od zadnjeg kandidata na prijedlogu rang-liste, gradonačelnik će povećati broj Stipendija.

**Člankom 22.** propisuje se da gradonačelnik utvrđuje konačne liste za dodjelu Stipendije te da na temelju konačnih lista kandidata za dodjelu Stipendije gradonačelnik ili osoba koju on ovlasti i kandidat ili osoba koja zastupa kandidata, sklapaju ugovor o korištenju Stipendije, a ugovor o korištenju Stipendije sadrži: ime, odnosno naziv ugovornih strana, naziv škole odnosno studija za koji je odobrena Stipendija, iznos Stipendije, vrijeme za koje se Stipendija dodjeljuje, školsku/akademsku godinu za koju se Stipendija dodjeljuje, razred, odnosno godinu studija za koju se Stipendija dodjeljuje, obvezu korisnika Stipendije da radi na području Grada Zagreba, način i uvjete vraćanja Stipendije u slučaju neispunjavanja obveza iz ugovora te druga prava i obveze ugovornih strana.

**Člankom 23.** određuje se da se Stipendija dodjeljuje za tekuću školsku ili akademsku godinu za deset mjeseci, odnosno pet mjeseci ako u tom roku prema nastavnom planu škole ili studijskom programu za koji je Stipendija odobrena, završava nastavni plan korisnika Stipendije te da korisnik Stipendije ne može istodobno biti korisnik neke druge novčane stipendije, za vrijeme korištenja Stipendije, Korisnik Stipendije mora imati prijavljeno prebivalište u Gradu Zagrebu i ne može zasnovati radni odnos, samostalno obavljati djelatnost obrta ili drugog slobodnog zanimanja.

**Člankom 24.** utvrđuje se da se Stipendija isplaćuje mjesečno za prethodni mjesec.

**Člankom 25.** određuje se da je Korisnik Stipendije dužan o svakoj promjeni osobnih i kontakt podataka, prebivališta, ostvarenju prava na stipendiju od drugog stipenditora i svim drugim promjenama koje utječu na korištenje Stipendije i izvršenje ugovora o korištenju Stipendije pisanim putem u roku od 15 dana od nastalih činjenica obavijestiti nadležno gradsko upravno tijelo.

**Člankom 26.** propisuje se da se korisnik Stipendije u roku od jedne godine nakon završenog školovanja obvezan zaposliti i raditi na području Grada Zagreba najmanje onoliko vremena koliko je primao Stipendiju što dokazuje elektroničkim zapisom o radnopravnom statusu ili potvrdom o stažu Hrvatskog zavoda za mirovinsko osiguranje te da, uz suglasnost davatelja Stipendije, može prihvatiti i zaposlenje na području Republike Hrvatske, čime se oslobađa obveze rada na području Grada Zagreba, a obveza zapošljavanja prestaje ako je korisnik Stipendije prijavljen u evidenciji nezaposlenih osoba Hrvatskog Zavoda za zapošljavanje duže od šest mjeseci, što dokazuje potvrdom nadležnog zavoda za zapošljavanje.

**Člankom 27.** određuje se da je Korisnik Stipendije dužan i nakon prestanka korištenja Stipendije obavještavati nadležno gradsko upravno tijelo o tijeku školovanja i zaposlenju, a nadležno gradsko upravno tijelo ima pravo provjere točnosti podataka i dokumentacije što ih je dostavio kandidat za dodjelu Stipendije, odnosno Korisnik Stipendije.

**Člankom 28.** utvrđuje se da je stipendist dužan vratiti primljeni iznos Stipendije ako je pravo na Stipendiju ostvario na temelju neistinitih ili krivotvorenih podataka, ako je za trajanja ugovora o korištenju Stipendije primao novčanu stipendiju drugog stipenditora, ako iz neopravdanih razloga koje procjenjuje Povjerenstvo, ne završi razred za koji je primao Stipendiju, odnosno ako u akademskoj godini za koju je primao Stipendiju iz neopravdanih razloga ostvari manje od 50 ECTS bodova ili naknadno upiše mirovanje ili odustane od studija, ako za vrijeme korištenja Stipendije izgubi status redovitog učenika, odnosno studenta, ako odjavi prebivalište s područja grada Zagreba, zasnuje radni odnos, samostalno obavlja djelatnost obrta ili drugog slobodnog zanimanja, a ako djelomično odradi u gradu Zagrebu, ako se nakon završenog školovanja ne zaposli u Gradu Zagrebu odnosno, uz suglasnost davatelja Stipendije na području Republike Hrvatske, ako bez opravdanog razloga i u roku ne dostavi podatke o školovanju i zaposlenju, a u slučaju djelomičnog ispunjenja obveze rada na području grada Zagreba, odnosno Republike Hrvatske, Korisnik Stipendije dužan vratiti iznos u razmjernom dijelu neispunjene obveze od primljenog iznosa Stipendije. U opravdanim slučajevima koje procjenjuje Povjerenstvo, Gradonačelnik može, na prijedlog Povjerenstva, korisnika Stipendije osloboditi obveze vraćanja Stipendije ili mu obvezu vraćanja Stipendije odgoditi na određeno vrijeme

**Člankom 29.** određuje se da stupanjem na snagu ove odluke prestaje važiti Odluka o Stipendiji Grada Zagreba za učenike i studente za izvrsnost (Službeni glasnik Grada Zagreba 26/21 i 25/22).

**Člankom 30.** utvrđuje se da odluka stupa na snagu osmoga dana od dana objave u Službenom glasniku Grada Zagreba, sukladno odredbi članka 119. stavka 2. Poslovnika Gradske skupštine Grada Zagreba (Službeni glasnik Grada Zagreba 15/23), kojim je propisano da odluke i drugi opći akti stupaju na snagu najranije osmoga dana od dana objave.